b'\n_START_ARTICLE_\nSijaissota\n_START_PARAGRAPH_\nSijaissota eli proxy-sota tarkoittaa sis\xc3\xa4llissotaa tai paikallista sotaa, johon ulkopuoliset valtiot ovat sekaantuneet tukien sodan vastakkaisia osapuolia. T\xc3\xa4m\xc3\xa4 tarkoittaa, ett\xc3\xa4 ulkopuoliset valtiot k\xc3\xa4yt\xc3\xa4nn\xc3\xb6ss\xc3\xa4 ovat ep\xc3\xa4suorassa keskin\xc3\xa4isess\xc3\xa4 sodassa sijaissodan yhteydess\xc3\xa4, mutta enemm\xc3\xa4n tai v\xc3\xa4hemm\xc3\xa4n rauhanomaisissa suhteissa sen ulkopuolella. Ulkopuoliset valtiot voivat l\xc3\xa4hett\xc3\xa4\xc3\xa4 sijaissotaan omia taistelujoukkojaan, mutta ne my\xc3\xb6s saattavat tyyty\xc3\xa4 antamaan kalusto-, koulutus- ja tiedusteluapua sijaissodan paikallisille osapuolille._NEWLINE_Esimerkkej\xc3\xa4 sijaissodista ovat monet kylm\xc3\xa4n sodan aikaiset konfliktit: Yhdysvallat ja Neuvostoliitto olivat ep\xc3\xa4suorasti vastakkain muun muassa Korean sodassa, Vietnamin sodassa ja Afganistanin sodassa. Kongon kriisi oli my\xc3\xb6s osittain Yhdysvaltain ja Neuvostoliiton sijaissotaa._NEWLINE_Aikaisemmassa historiassa t\xc3\xa4llaista sotaa muistutti 1930-luvulla k\xc3\xa4yty Espanjan sis\xc3\xa4llissota, jossa fasistinen Italia ja natsi-Saksa tukivat nationalisteja ja kommunistinen Neuvostoliitto tasavaltalaisia.'